La Bibia piemontèisa/Testament Vej/Cronache/1Cronache 22


1 Crònache

22 

E David a l'ha comandà: “Cost-sì a sarà ‘l pòst anté ch’a sarà edificà ‘l Templi dël Signor Dé e ‘l leugh dl’autar për j’olocàust d’Israel!”.

Preparassion për ël Templi 

Peui chiel a l'ha comandà 'd buté ansema ij forësté che a l'ero ant ël pais e 'd feje fé ij picapere, për scurpì le pere da taj, për fabriché ‘l Templi 'd Nosgnor. David a l’ha prontà dcò un baron ëd fer, për fé ij ciò dij batent dël Portal e për le granghìe, ij froj, e le spranghe, e na caterva 'd bronz che as podìa pa peisesse. As podìa dcò pa contesse 'l baron ëd bion ëd séder che la gent ëd Sidon e 'd Tir a l'avia mnà a David.

David a disìa: “Mè fieul Salòmon a l'é ‘ncora giovo e sensa esperiensa, e 'l Templi che mi i veui fabriché për Nosgnor a l'ha da esse avosà an tuit ij pais për grandëssa e splendrior. Mi donch i veui pronteje tut ël necessari”. Për sòn David, anans ëd meuire, a l'avia fait ëd gran preparativ.

Peui, ciamà a chiel sò fieul Salòmon, a l'ha comandaje 'd fabriché un Templi a Nosgnor, Dé d'Israel. David a l'ha dije a Salomon: ”Car ël mè fieul, mi i l'avìa desiderà tant ëd drissé un Templi për onoré ’l nòm dël Signor, mè Dé. Ma ‘l Signor a l’ha dime: ‘Mach che Nosgnor a l'avia comunicame soa paròla e a l'ha dime: Ti 't l'has fàit vaire guère e sbardlà motobin ëd sangh. Për lòn ti 't podras pa edifiché na Ca a mè nòm: përchè i l'hai vëddù tròp sangh ësvërsà për tera. Ma varda, at nasrà un fieul, ch’a sarà un re 'd pas, nen mach, ma Mi i-lo farai vive 'n pas da tuti ij tò nemis d'antorn; për lòn chiel a sarà ciamà Salomon. Për tuta la vita mi i-j darai pas e tranquilità a Israel. A sarà chiel ch’a fabricherà un Templi dedicà a mè nòm; për mi a sarà un fieul e mi i sarai për chiel un pare, i mantnirai për semper ël tròno dël sò regn an Israel’.

Ora, car ël mè fieul, che Nosgnor a sia con ti, che ti 't l'àbie la possibilità 'd prosperé e 'd fabriché la ca dël Signor, tò Dé, parej com a l'avia promëttù. Ch’as degna Nosgnor ëd dete saviëssa e sust, ant ël moment che at sernerà al govern d'Israel, e che a peussa dete 'l don ëd savej vive conform a la Lej dël Signor tò Dé. Mach a costa condission tl'ambrocras an costa vita: se 't butras deuit e sust ant ël pratiché Ij Comandament e le prescrission che Nosgnor a l'avia daje a Mosé përche i-i mostreissa a Israel. Sìe fòrt e coragios, gnun-e tëmme, va pa a perdte!

Varda, mi con tùit ij mè sfòrs i l'hai prontà, për le spèise dël Templi 'd Nosgnor, 100.000 talent d'òr, 1.000.000 ëd talent d'argent, aram e fer da nen podej peiseje. I l'hai dcò prontà bòsch e pere, e ti 't l'has giontane ancora. Ti 't l'has dcò con ti vaire ovrié: 'd murador, ëd picapere e boscairant con tuti j'artesan pì espert. Òr, argent, bronz e fer: a-i na j’è vaire ch'it veule. Doma! Butte a travajé e che Nosgnor a sia con ti!”.

Peui David a l’ha comandà a tùit ij cap d’Israel ch’a giutèisso sò fieul Salomon an cost progèt. A l'ha dije: “É-lo, miraco, pa con vojautri, Nosgnor vòst Dé? L'han-ne pa conceduve la pas an tuit ij finagi dj'anviron, butand an mie man ij vòsti nemis? An efet, al di d'ancheui 'l pais a l'é sotmëttù a Nosgnor e a soa gent. Donch, dispon-e cheur e anime vòstre a serché Nosgnor, vòst Dé, peui alveve, drissé 'l Santuari 'd Nosgnor Dé, përchè l'Èrca dl'Aleansa 'd Nosgnor e j'asi sacrà a Dé a sio tramudà ant la Ca ch'a l'ha da esse edificà a mè nòm”.

Nòte 

Bibia
Testament Vej
Cronache